Απόφαση της Επιτροπής

της 26ης Μαΐου 2000

για την περάτωση της διαδικασίας επανεξέτασης των μέτρων αντιντάμπινγκ όσον αφορά τις εισαγωγές ορισμένων μαγνητικών δίσκων (μικροδίσκων 3,5") καταγωγής Ταϊβάν

[κοινοποιηθείσα υπό τον αριθμό Ε(2000) 1393]

(2000/356/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως τα άρθρα 9 και 11,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

(1) Με τον κανονισμό (ΕΟΚ) αριθ. 2861/93(3), όπως τροποποιήθηκε τελευταία από τον κανονισμό (ΕΚ) αριθ. 2537/1999(4), το Συμβούλιο επέβαλε οριστικό δασμό αντιντάμπινγκ στις εισαγωγές μαγνητικών δίσκων (μικροδίσκων 3,5") που χρησιμοποιούνται για την εγγραφή και αποθήκευση κωδικοποιημένων ψηφιακών πληροφοριών υπολογιστή και υπάγονται στον κωδικό ΣΟ ex 8523 20 90 και καταγωγής, μεταξύ άλλων, Ταϊβάν.

(2) Τον Οκτώβριο 1998(5), κινήθηκε διαδικασία επανεξέτασης "ενόψει της λήξεως ισχύος" των προαναφερόμενων μέτρων αντιντάμπινγκ, δυνάμει του άρθρου 11 παράγραφος 2 του κανονισμού (ΕΚ) αριθ. 384/96 του Συμβουλίου (εφεξής "ο βασικός κανονισμός"), μετά από αίτηση που υπέβαλε η Committee of Europcan Diskette Manufacturers (Diskma). Αυτή η επανεξέταση διεξάγεται σήμερα.

(3) Στις 26 Ιουνίου 1999, η Επιτροπή, μετά από διαβουλεύσεις, δημοσίευσε στην Επίσημη Εφημερίδα των Ευρωπαϊκών Κοινοτήτων(6), ανακοίνωση για την έναρξη "ενδιάμεσης επανεξέτασης" των προαναφερομένων μέτρων, δυνάμει του άρθρου 11 παράγραφος 3 του βασικού κανονισμού.

(4) Αυτή η έρευνα "ενδιάμεσης επανεξέτασης" κινήθηκε μετά από αίτηση που υπέβαλε η CIS Technology Inc. (εφεξής "ο αιτών"), ένας παραγωγός-εξαγωγέας της Ταϊβάν ο οποίος δήλωσε ότι παρήγαγε και πωλούσε προς εξαγωγή στην Κοινότητα το υπό εξέταση προϊόν. Η αίτηση περιείχε επαρκή εκ πρώτης όψεως στοιχεία σχετικά με το ότι είχαν μεταβληθεί σημαντικά οι συνθήκες, με αποτέλεσμα να μην πραγματοποιούνται πλέον οι εξαγωγές του αιτούντα προς την Κοινότητα σε τιμές ντάμπινγκ.

(5) Επειδή ο αιτών δεν υπέβαλε αίτηση όσον αφορά την αλλαγή των συνθηκών όσον αφορά τη ζημία, η ενδιάμεση επανεξέταση περιορίστηκε στο ντάμπινγκ.

(6) Η Επιτροπή ενημέρωσε επισήμως τις αρχές της εν λόγω χώρας εξαγωγής. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός των προθεσμιών που καθορίζονται στην ανακοίνωση για την έναρξη. Απεστάλη ερωτηματολόγιο στον αιτούντα ο οποίος υπέβαλε πλήρη απάντηση.

B. ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΕΡΕΥΝΑΣ

(7) Με επιστολή της 11ης Ιανουαρίου 2000, ο αιτών ενημέρωσε την Επιτροπή σχετκά με την απόφασή του να ανακαλέσει την αίτηση για επανεξέταση.

(8) Τα ενδιαφερόμενα μέρη ενημερώθηκαν σχετικά με την ανάκληση και είχαν την ευκαιρία να υποβάλουν τις παρατηρήσεις τους. Δεν λήφθηκαν παρατηρήσεις.

(9) Σύμφωνα με το άρθρο 11 παράγραφος 5 και το άρθρο 9 παράγραφος 1 του βασικού κανονισμού, όταν ανακαλείται μία αίτηση, η έρευνα μπορεί να περατωθεί εκτός εάν αυτή η περάτωση είναι αντίθετη προς τα συμφέροντα της Κοινότητας. Η έρευνα δεν κατέληξε στο συμπέρασμα ότι αυτή η περάτωση δεν θα είναι σύμφωνη με τα συμφέροντα της Κοινότητας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Περατώνεται η ενδιάμεση επανεξέταση των μέτρων αντιντάμπινγκ όσον αφορά τις εισαγωγές ορισμένων μαγνητικών δίσκων (μικροδίσκων 3,5") που χρησιμοποιούνται για την εγγραφή και αποθήκευση κωδικοποιημένων ψηφιακών πληροφοριών υπολογιστή και υπάγονται στον κωδικό ΣΟ ex 8523 20 90 και καταγωγής Ταϊβάν, η οποία είχε περιοριστεί στους μικροδίσκους που παράγει και πωλεί προς εξαγωγή στην Κοινότητα η εταιρεία CIS Technology Inc.

Βρυξέλλες, 26 Μαΐου 2000.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 262 της 21.10.1993, σ. 4.

(4) ΕΕ L 307 της 2.12.1999, σ. 1.

(5) ΕΕ C 322 της 21.10.1998, σ. 4.

(6) ΕΕ C 181 της 26.6.1999, σ. 21.